Kyselina uridíndifosfátglukurónová

Kyselina uridíndifosfátglukurónová (kyselina UDP-glukurónová) je nukleotidsacharid, ktorý sa skladá sa z kyseliny glukurónovej a uridíndifosfátu. Kyselina UDP-glukurónová je zdrojom glukuronylovej skupiny v reakciách glukuronyltransferáz a významným konjugačným činidlom. Jej konjugovanou zásadou je uridíndifosfátglukuronát (UDP-glukuronát).

 Metabolizmus 
UDP-glukuronát vzniká z UDP-glukózy pôsobením UDP-glukóza-6-dehydrogenázy, pričom ako kofaktor vystupuje NAD+:

 UDP-glukóza + NAD+ → UDP-glukuronát + NADH + H+

 Ďalšie premeny 
UDP-glukuronát sa využíva v syntéze polysacharidov a vystupuje ako medziprodukt v biosyntéze kyseliny askorbovej (vitamínu C; neplatí pre primáty, vrátane ľudí, a morča domáce). U ľudí sa takisto účastní rozkladu hemu. 

UDP-glukuronát sa takisto účastní metabolizmu xenobiotík (cudzorodých látok), napríklad liečiv a jedov. V procese dochádza ku konjugácii glukuronátu na xenobiotiká za účelom zvýšenia ich polarity a uľahčenia ich vylúčenia z organizmu. Glukuronát predstavuje najvýznamnejšie konjugačné činidlo, pričom jeho zdrojom je práve UDP-glukuronát.

 Referencie 

 Zdroj 

Kategória:Nukleotidy
Kategória:Sacharidové kyseliny
Kategória:Kofaktory